《多景楼》
明代·清濋

偶来古润峰头行，峰头杰阁凌空横。帻压圆天若个笠，循檐万空如轻萍。

分昏割晓泰华耸，冲淮突汉黄河清。浮玉仙坛剑气赤，紫金佛域龙珠明。

归墟宏泄碧海立，大江直下银潢倾。杨子渡头帆脚正，瞿塘峡口雷霆鸣。

玄鬣长鲸舞北极，朱翎健鸟翔南溟。龟台霜寒月皎皎，桃都露湿花冥冥。

狠石曾知已化土，瓮城始信空留名。英雄纷纷何足数，天语察察当心铭。

张骞乘槎实可意，竖亥按步徒劳形。伸手便堪扶日毂，脱尘底用登蓬瀛。

六气入口凡骨换，回眸一笑清风生。

作者简介：明僧。浙江天台人，字兰江。尝说法于吴中，僧俗听讲者座至无所容。后居天界寺。太祖闻，召对称旨，制“清濋说”赐之。晚居无锡东禅寺。有《望云集》等。